การจดทะเบียนธุรกิจจัดตั้งใหม่เดือนธันวาคม 2563 มีจำนวน 3,287 ราย เพิ่มขึ้นร้อยละ 4
นายทศพล ทังสุบุตร อธิบดีกรมพัฒนาธุรกิจการค้า เปิดเผยการจดทะเบียนธุรกิจของกรมพัฒนาธุรกิจการค้าประจำเดือนธันวาคม 2563 ว่ามีธุรกิจจัดตั้งใหม่เดือนธันวาคม 2563  จำนวน 3,287 ราย เพิ่มขึ้นร้อยละ 4 เมื่อเทียบกับเดือนเดียวกันของปีก่อน โดยมีมูลค่าทุนจดทะเบียนจำนวน 27,584 ล้านบาท  เพิ่มขึ้นจากช่วงเดียวกันของปีก่อนร้อยละ 29 โดยประเภทธุรกิจจัดตั้งใหม่สูงสุด 3 อันดับแรก ได้แก่ ธุรกิจก่อสร้างอาคารทั่วไป รองลงมาคือ ธุรกิจอสังหาริมทรัพย์ และธุรกิจขนส่งและขนถ่ายสินค้ารวมถึงคนโดยสาร ทำให้ภาพรวมทั้งปี 2563 มีผู้ประกอบธุรกิจยื่นขอจดทะเบียนห้างหุ้นส่วนบริษัทจัดตั้งใหม่ทั่วประเทศจำนวน 63,340 ราย ลดลงร้อยละ 11 เมื่อเทียบกับปี 62 ที่มีจำนวน 71,485 ราย โดยมีมูลค่าทุนธุรกิจจัดตั้งใหม่ในปี 2563 ทั้งสิ้น 235,272 ล้านบาท ลดลงร้อยละ 28 เมื่อเทียบกับปี 2562 ส่วนธุรกิจเลิกประกอบกิจการ ประจำเดือนธันวาคม 2563 มีจำนวน 6,013 ราย โดยมีมูลค่าทุนจดทะเบียนจำนวน16,726 ล้านบาท ส่งผลให้ปี 2563 มีธุรกิจเลิกประกอบกิจการ มีจำนวน 20,920 ราย โดยมีมูลค่าทุนจดทะเบียนจำนวน 91,859 ล้านบาท ซึ่งสอดคล้องกับแนวโน้มการเลิกกิจการในช่วง 5 ปีที่ผ่านมา นายทศพล กล่าวเพิ่มเติมว่า ปัจจุบันมีธุรกิจดำเนินกิจการอยู่ทั่วประเทศล่าสุดจำนวน  769,208 ราย มูลค่าทุน19.17 ล้านล้านบาท แบ่งเป็นห้างหุ้นส่วนจำกัด/ห้างหุ้นส่วนสามัญนิติบุคคล จำนวน 187,015 ราย บริษัทจำกัด จำนวน580,911 ราย และบริษัทมหาชนจำกัด  จำนวน 1,282 ราย